b"\n_START_ARTICLE_\nPalais Royal \xe2\x80\x93 Mus\xc3\xa9e du Louvre (Paris Metro)\n_START_SECTION_\nHistorikk\n_START_PARAGRAPH_\nFrem til 1989 het stasjonen kun Palais Royal. Den fikk sitt nye navn da slottet og museet Louvre ble renovert og metrostasjonen fikk en direkte inngang til museets underste gallerier via inngangen Carrousel du Louvre._NEWLINE_Stasjonen var en del av Paris' f\xc3\xb8rste metrolinje, og den var da et stoppested mellom Porte Maillot og Porte de Vincennes. I 1916 ble stasjonen i tillegg endestasjon for linje 7, som da forbandt Palais Royal med Porte de la Villette. Den neste endringen fant sted rundt 1960, da linje 1s perronger ble forlenget til 90 meter. Slik kunne de nye, lengre metrotogene stoppe der._NEWLINE_I 1989 ble stasjonen forbundet med museet Louvre via Carrousel du Louvre og metroens plattform for linje 1. Stasjonen skiftet samtidig navn, slik at turistene enklere skulle finne frem til museet. Dette var rent praktisk, siden den neste stasjonen p\xc3\xa5 linje 1 heter Louvre-Rivoli og er mindre praktisk for mennesker som vil bes\xc3\xb8ke museet._NEWLINE_Til minne om tretti\xc3\xa5rsjubileet for samarbeidet mellom metroselskapene i Mexico by og Paris ble stasjonen i 1997 utsmykket med et freskomaleri kalt \xc2\xabLa pens\xc3\xa9e et l'\xc3\xa2me huicholes\xc2\xbb. Kunstneren bak dette er sjamanen Santos de la Torre som laget kunstverket av to millioner perler med en diameter p\xc3\xa5 to millimeter. I bytte fikk Mexico by en inngang til en metrostasjon, designet av Hector Guimard. Denne ble plassert p\xc3\xa5 stasjonen Bellas Artes."